Διερεύνηση φαινοτύπων ρινίτιδας
Authors: Τσιλοχρήστου Ολυμπία 
Published: September 2021

Βιβλιογραφικό υπόβαθρο: Η γνώση σχετικά με τον επιπολασμό και τα χαρακτηριστικά της τοπικής αλλεργικής ρινίτιδας (ΤΑΡ) στα παιδιά είναι περιορισμένη. Από τις επτά δημοσιευμένες μελέτες, οι περισσότερες έχουν συμπεριλάβει μόνο παιδιά με ολοετή ρινίτιδα και τα αποτελέσματα στηρίζονται στη διερεύνηση μέχρι 3 αεραλλεργιογόνων ανά μελέτη. Ο σκοπός της μελέτης μας ήταν να καθορίσουμε τον επιπολασμό της ΤΑΡ σε παιδιά με χρόνια, δύσκολη στο χειρισμό, εποχική ή ολοετή ρινίτιδα αλλά απουσία δεδομένων για ευαισθητοποίηση σε αεραλλεργιογόνα ή εναλλακτική διάγνωση. Επιπλέον, σκοπός της μελέτης ήταν ο προσδιορισμός του επιπολασμού να γίνει εκτενώς μέσω ειδικών ρινικών προκλήσεων (ΕΡΠ) σε 4 κοινά για το χώρο της Ελλάδος, αεραλλεργιογόνα. Επίσης είχαμε ως δευτερεύον σκοπό να εξακριβώσουμε αν τα παιδιά με ΤΑΡ έχουν ιδιαίτερα κλινικά χαρακτηριστικά που θα μπορούσαν να βοηθήσουν τον κλινικό ιατρό να τα διακρίνει από τα παιδιά με μη αλλεργική μη λοιμώδη ρινίτιδα (ΜΑΡ). Μέθοδοι: Σε αυτή την προοπτική μελέτη διεξήγαμε πολλαπλές ΕΡΠ (πΕΡΠ) με 4 αεραλλεργιογόνα (P. pratense, O. europea, A. alternata, D. pteronyssinus) σε παιδιά με απουσία ευαισθητοποίησης σε αεραλλεργιογόνα τα οποία εξετάστηκαν σε ένα ημερολογιακό έτος σε ένα εξειδικευμένο ιατρείο. Επιπλέον, διεξήγαμε μεμονωμένες ΕΡΠ (μΕΡΠ) σε παιδιά με αλλεργική ρινίτιδα (ΑΡ) τα οποία αποτέλεσαν την ομάδα ελέγχου. Το αποτέλεσμα της ΕΡΠ αξιολογούταν με βάση τη συμπτωματολογία και ακουστική ρινομετρία. Εκλυτικοί παράγοντες μη ειδικής ρινικής υπεραντιδραστικότητας (ΡΥ) καταγράφηκαν μέσω ενός ερωτηματολογίου. Αποτελέσματα: Η ΤΑΡ επιβεβαιώθηκε σε 29.2% (n=7/24) των παιδιών με αρνητικές δερματικές δοκιμασίες δια νυγμού και IgE ορού σε αεραλλεργιογόνα. Όλα τα παιδιά εκτός από ένα αντέδρασαν σε ένα αλλεργιογόνο ενώ ένα παιδί σε δύο. Η επιλογή του πρωτοκόλλου των πΕΡΠ διασφάλισε πτώση 69.8% (p<0.001) στον αριθμό των απαιτούμενων επισκέψεων σε σύγκριση με εκείνες που θα απαιτούνταν αν το κάθε παιδί προσερχόταν για 4 μΕΡΠ. Όλα τα παιδιά της ομάδας ελέγχου (ΑΡ) είχαν θετική ΕΡΠ των οποίων τα αποτελέσματα ήταν παρόμοια με εκείνα των ΤΑΡ. Δεν υπήρχαν διαφορές στην ηλικία έναρξης των ρινιτιδικών συμπτωμάτων ή εξέτασης, στο γένος, το οικογενειακό ιστορικό ατοπίας ή το τρέχων/παρελθοντικό περιβάλλον διαβίωσης. Εν τω μεταξύ, ο επιπολασμός των εκλυτικών παραγόντων ΡΥ ήταν συγκρίσιμος μεταξύ των παιδιών με ΤΑΡ, ΜΑΡ και ΑΡ. Συμπεράσματα: Εξ όσων δυνάμεθα να γνωρίζουμε, πρόκειται για την πρώτη παιδιατρική μελέτη στην οποία εντάχθηκαν παιδιά με εποχικά ή ολοετή συμπτώματα τα οποία μάλιστα διερευνήθηκαν λεπτομερειακά για ΤΑΡ έναντι 4 αεραλλεργιογόνων. Ένα σημαντικό ποσοστό του πληθυσμού μας αποδείχθηκε να έχει ΤΑΡ και συνεπώς η διεξαγωγή ΕΡΠ, κατά προτίμηση σε περισσότερα του ενός αεραλλεργιογόνου, θα πρέπει να λαμβάνεται υπόψη σε ανάλογες περιπτώσεις παιδιών. Δεν υπήρχαν ιδιαίτερα κλινικά χαρακτηριστικά ανάμεσα στα παιδιά με ΤΑΡ, ΜΑΡ και ΑΡ. Επιπλέον, τα παιδιά με ΤΑΡ απάντησαν κατά παρόμοιο τρόπο στην επαφή με το εκλυτικό αεραλλεργιογόνο σε σχέση με τα παιδιά με ΑΡ. Η εφαρμογή του πρωτοκόλλου των πΕΡΠ έναντι των μΕΡΠ αποτελεί πρακτική που μπορεί να μειώσει τον αριθμό και το κόστος των ΕΡΠ.